次韻莫少虛中秋月
作者：郭印
朝代：宋

paragraphs: 纖阿駕秋空，雲散無一髪。
長廊步清影，露頂腳不襪。
緬懷同心人，尺咫限胡越。
豈殊南郭老，連墻不通謁。
我憂今夕去，難得如此月。
佇立耿不寐，精誠通恍惚。
莫兄新詩來，夜光映深樾。
頗驚筆力壯，滔滔漲溟渤。
喜極屢索酒，引滿非人罰。
醉歌還起舞，恍若換凡骨。
何當乘飛雲，舉手探蟾窟。
一吸徑寸光，盡解平生暍。
飄飄曵霞裾，出入黄金闕。
陋哉揖爽氣，空拄西山笏。